e

Básne

Michal Sabol

Epigón nocí, hľadanie ideálu

Zlatu žien

Izevel

Už ani neviem

Kedy naposledy som vás stretol

A

….Ani

……….S tým stretávaním si vlastne vôbec nie som istý

Stelesnená vrana

……………..Čarovná jak jidiš

Rozprávka

……………..I večer ďalší hmlistý

Opíjať sa alchýmiou

To veru postačí mi dnes

Že budeš hviezdnou alchemilkou

……………Z ktorej nepochopím ani zbla

Keď niekedy zas lupou nazriem do nebies

Tie rozprávky čo čítam nociam vždycky zdali sa mi chladné

Ó Žaneta

……………………………………………….Ale ty

……………………………..Buď želiezkom do môjho ohňa

…………………………………………….. .A ja

………………………………………………………………………………………….Darujem ti planéty

Katharsis

(Umlčať mnohé)

Nočný motýľ

Mura čiernom plápolá

A žiarivá vidina

Púder sa jej zdá

Je kľud

……………………Je hladina

………………………………………………Je let

Nevesta

Ako lupeň chveje sa nad krbom onen indigový kvet

Zakliata v náručí Jánových chorých bylín

Exotická mimóza nad škaredkami chcela by sa pnieť

…………………………………………..Buď blud

……………………Buď hladina

Buď vznet

Fátum noci

V ktorej zmysel sa len zdá

Keď nočný motýľ

Mura v popol vplápolá

Camera obscura

(Pokúšanie právd)

Tak veľmi je opojná

Keď rozopne sa v obrátenom šere izby

Tá tanečnica voňavým a vábnym makom

Farbená

Že keď jak

……………….Starý kocúr čakáš

Kým nevinná a hladká z mlieka

Do pohovky obskúrnej

…………………………….Zo šiat

Vyleje sa láskou zmámená

A dá ti

………………………..Dôverčivo

Prelomiť svoj karmínový pás

No koľkýže už raz

Na všetkých tých plátnach si to premietol

Tebe však nie prvýkrát zdá sa

Že dym v spálené a čierne kadere

Jak vtedy do ženy teraz do tmy poberá sa

Oheň epigónov

(Vôľa k jednému)

V olovenom záblesku

Filigránka ortuť

…………………………Tancuje

Jej torzo v matnom kovovom lesku

Ako ťažisko každý záchvev

…………………………Určuje

Láme sa v pol doby

Čakali sme adagio

No i molto allegro z nej šalie

Osciluje skrz naleštený parket

Jej vibrácia debatuje s ozvenou

A na blízkom chráme

Chrlič s tvárou zdesenou

Sleduje praskajúcu archivoltu

Na prstoch mám odtienok žltého oleja

Miešam ho s bielym stehnom tejto tanečníčky

Tango je spupné

A tá kombinácia ma už nebaví

Nabudúce pridám

……………………………..Červenú

Busty klamárov ako víno v pohári sa vlnia

Puchnú ani barikový sud

Zlievajú sa s vášňou

Na mramorových podlahách

Do jedinej syntézy

Zahorela opäť krása

Kúsok celku

V rozpoltených ľudských povahách

No a tá víchrica zafírov

Nie a nie prestať

Michal Sabol

Študent slovenského jazyka a literatúry a výchovy k občianstvu

FF UCM v Trnave

Nám. J. Herdu 2

917 01 Trnava